Postanak (Šarić)/Glava 15.
1 Poslije tih događaja dođe riječ Gospodnja Abramu u jednom viđenju ovako: "Ne boj se, Abrame, ja sam štit tvoj; plaća tvoja bit će vrlo velika." 

2 Abram odgovori: "Ah, Gospode, Bože, što mi možeš dati, kad moram da živim bez djece, i Damaščanin Eliezer bit će posjednik imetka mojega?" 

3 I Abram nastavi: "Eto, nijesi mi dao potomstva, i tako će moj sluga rođen u mojoj kući biti baštinik moj." 

4 Ali gle, odmah riječ Gospodnja dođe mu ovako: "Neće taj biti baštinik tvoj, nego onaj koji će izaći ad tebe, bit će baštinik tvoj." 

5 Pa ga izvede i reče mu: "Pogledaj na nebo i prebroji zvijezde, ako ih možeš prebrojiti!" I onda nastavi: "Toliko će biti potomstva tvojega." 

6 Abram povjerova Gospodu, i on mu to uračuna u pravednost. 

7I reče mu: "Ja sam Gospod, koji te izvedoh iz Ura u Kaldeji, da ti dadnem zemlju ovu u posjed tvoj." 

8 A on odgovori: "Gospode, Bože, po čemu ću spoznati, da ću je posjedovati?" 

9 Gospod mu reče: "Donesi mi junicu od tri godine, kozu od tri godine, ovna od tri godine, grlicu i mladoga goluba!" 

10 I donese mu sve te životinje, raspolovi ih po sredini i metnu svaku polovicu jednu prema drugoj; ali ne raspolovi ptica. 

11 Tada su se ptice grabilice spuštale na komade mesa; a Abram ih odgonio. 

12 I kad je sunce zalazilo, pade na Abrama dubok san, i ujedno ga obuze strah i velik mrak. 

13 Tada reče Gospod Abramu: "Znaj, da će potomci tvoji boraviti u tuđoj zemlji, koja im ne pripada, i morat će služiti drugima, koji će ih tlačiti četiri stotine godina. 

14 Ali narodu, kojemu će služiti ja ću suditi, a poslije će oni izaći s velikim blagom. 

15 A ti ćeš poći u miru k ocima svojim i bit ćeš pokopan u sretnoj starosti. 

16 U četvrtom naraštaju oni će se vratiti ovamo; jer zlodjela Amorejaca još nisu potpuna." 

17 Kad zapadne sunce i nasta dubok mrak, gle, žeravica se zadimila, i plamen je ognjeni prolazio između onih komada žrtvenih! 

18 Tada sklopi Gospod zavjet s Abramom i reče: "Tvojemu potomstvu dat ću zemlju ovu od rijeke egipatske sve do velike rijeke, rijeke Eufrata. 

19 Zemlju Keneja, Kenizeja, Kadmoneja, 

20 Hiteja, Perizeja, Refaima, 

21 Amoreja, Kanaanaca, Girgašeja i Jebuseja."

Postanak (Šarić)